На основу Локалног акционог плана запошљавања општине Лајковац за 2016. годину, бр: 06-109/15-II од 25.12.2015. године, Општинска управа општине Лајковац расписује

**ЈАВНИ ПОЗИВ**

**ЗА ПРИЈАВЉИВАЊЕ ЗА ДОДЕЛУ ЈЕДНОКРАТНЕ НОВЧАНЕ ПОМОЋИ РЕГИСТРОВАНИМ ПОЉОПРИВРЕДНИМ ГАЗДИНСТВИМА**

1. **Основне информације**

У складу са Локалним акционима планом запошљавања, Општина Лајковац је определила средства у износу од 3.000.000,00 динара за једнократну помоћ регистрованим пољопривредним газдинствима чији носилац и чланови не остварују приходе из радног односа или по основу самосталне делатности и који не примају пензију из радног односа или самосталне делатности. Средства ће се одобравати по пунолетном радно активном члану газдинства.

Пунолетним радно активним чланом газдинства се сматра лице од 18 до 65 година старости, које је радно активно на газдинству, а није корисник пољопривредне пензије. Пунолетним, радно активним чланом газдинства ће се сматрати и лица која нису уписана у регистар чланова, али имају пребивалиште на адреси газдинства и радно су активна на газдинству.

Да би користили подстицајна средства, газдинства имају обавезу да за сва лица која се, у складу са овим јавним позивом, сматрају пунолетним радно активним члановима пријаве, изврше пријаву на обавезно пензијско-инвалидско осигурање пољопривредника.

Малолетна лица, ђаци, студенти, као и лица старија од 65 година и корисници пољопривредне пензије се неће сматрати радно активним члановима газдинства, али ће се узимати као критеријум за рангирање газдинстава. За та лица обавезно је поднети копије личне карте, ђачке књижице, односно индекса.

Једнократна новчана помоћ ће бити додељена члановима највише 10 пољопривредних газдинстава, до износа предвиђених средстава.

1. **Услови за остваривање права и подношење пријава**

Право на једнократну новчану помоћ имају газдинства која испуњавају следеће услове:

* Да носилац и чланови пољопривредног газдинства(домаћинства) не остварују приходе из радног односа или по основу самосталне делатности, тј. да нису пензионери из радног односа или самосталне делатности.
* Да обрађују најмање 5 хектара земље.
* Да поседују најмање 10 грла крупне стоке, и-или најмање 50 грла ситне стоке исте врсте (овце, свиње, козе).
* Да поседује објекте и потребну механизацију за обављање пољопривредне делатности .
* Да пољопривредну делатност обављају на територији општине Лајковац.

Уз пријаву се подноси и следећа документација:

* Доказ о власништву или закупу за земљиште које обрађује ( Образац структуре биљне производње, издат од стране Управе за трезор, Експозитура Лајковац, Оверену изјаву са два сведока о земљишту у туђем власништву које газдинство обрађује - за газдинства која немају уговор о закупу земљишта.)
* Извод из Ветеринарске евиденције са подацима о врсти и броју животиња које се гаје на газдинству.
* Извод из Регистра са подацима о члановима газдинства.
* Оверену изјаву са два сведока да носилац и чланови газдинства не остварују приходе из радног односа или по основу самосталне делатности (која се преузима на писарници Општине Лајковац).
* Фотокопија личне карте носиоца и чланова газдинства (домаћинства), за све чланове (не само за чланове уписане у регистру пољопривредних газдинстава)
* Фотокопија картице текућег рачуна
* Потврда о активном статусу пољопривредног газдинства за 2016. годину.

Пријављивање ће се вршити на писарници Општине Лајковац, попуњавањем Пријавног образца, у периоду од ***03. до 21 . октобра 2016.*** године.

1. **Доношење одлуке**

Тачност података из Пријава ће бити проверавана од стране Комисије именоване решењем Начелника општинске управе општине Лајковац. Након изласка на терен и обраде пријава Комисија ће, на основу доле наведених критеријума, сачинити ранг листу лица која испуњавају услове за остваривање права за једнократну помоћ, која ће бити прослеђена Локалном савету за запошљавање општине Лајковац, на даљу надлежност и одлучивање.

Критеријуми за рангирање су :

* Обим пољопривредне производње (површина земљишта која се обрађује, број грла стоке)
* Број чланова газдинства
* Старосна структура чланова

Предност за остваривање права на једнократну помоћ имаће газдинства са већим обимом производње, већим бројем чланова и нижом просечном старошћу чланова.

1. **Склапање уговора**

Носилац газдинства којe буде остварило право на једнократну помоћ склопиће Уговор са Начелником општинске управе општине Лајковац, који ће детаљније дефинисати права и обавезе обе уговорне стране, а при склапању Уговора носилац газдинства је обавезан да поднесе на увид доказ да су сви пунолетни радно активни чланови газдинства пријављени на обавезно пензијско осигурање пољопривредника.

1. **Обавезе из уговора**

Чланови газинства који остваре право на једнократну помоћ имају обавезу да по добијању решења, а најкасније до 15. јануара 2017. године изврше уплату доприноса за ПИО и здравствено осигурање и доказ о уплати доставе Одељењу за буџет и финансије Општинске управе Општине Лајковац.

1. **Остале информације**

Овај Јавни позив се објављује на интернет презентацији Општине Лајковац, [www.lajkovac.org.rs](http://www.lajkovac.org.rs), на локалној радио-станици ЈП РТВ „Пруга“, као и на огласним таблама у згради Општине Лајковац , месних канцеларија и Центра за пољопривреду, Лајковац.

Све додатне информације могу се добити у згради Општине Лајковац, 3. Спрат,канцеларија 309, или телефоном на број: 014/34-33-329, лок. 133 и 134.

Непотпуне и неблаговремене пријаве се неће узимати у разматрање.

**ОПШТИНСКА УПРАВА ОПШТИНЕ ЛАЈКОВАЦ**